Vil beskytte passasjerfly med rakett-teknologi
Tale Sundlisæter,Teknisk Ukeblad Det er av frykt for et ukjent antall bakke-til-luft missiler, såkalte manpads, på avveie, at Elbit Systems Electro Optics (El-Op) har utviklet et antimissil-system som i første omgang skal brukes på israelske passasjerfly. Utviklingen av systemet skjøt fart etter at en gruppe fra al-Qaida avfyrte to Sovjetisk designede SA-7-missiler mot et Israelsk Boeing 757 passasjerfly som tok av fra Mombasa i Kenya med 250 ferieturister om bord.- Jeg ønsker selv at flyet jeg sitter på med skal ha installert et antimissilsystem mot varmesøkende bakke-til-luft-missiler når det flyr over utsatte områder, sier systemingeniør Leora Topaz. - Man kan aldri vite helt nøyaktig hvilke områder som kan være utsatte, sier hun. Nå ønsker det israelske selskapet å beskytte passasjerfly over hele verden.Flere varmesøkende bakke-til-luft- missiler er i dag lett tilgjengelige på det svarte våpenmarkedet. De er relativt billige å anskaffe, og enkle å gjemme unna og transportere. Det er også store variasjoner i antall bortkomne missiler, og problemet er økende.Antimissil-systemet bygger på en militær infrarød mottiltaksteknologi, som har hindret varmesøkende bakke-til-luft missiler å treffe fly og helikoptre. Missilet detekteres ved hjelp av infrarøde sensorer, og retter en laserstråle mot missilet slik at det endrer retning og sporer vekk fra luftfartøyet. Systemet er basert på den militærutviklede DIRCM (Directional Infra-Red Counter Measures)-teknologien, som nå er kommersialisert i form av systemet C-MUSIC (Commercial-Multi Spectral Infrared Countermeasure). Det israelsk-utviklede forsvarssystemet anses for å være et av verdens mest avanserte i sitt slag, og kan, ifølge El-Op, operere uten restriksjoner fra samtlige luftfartsrom over hele verden.Norske selskaper som SAS og Norwegian har tidligere hatt interne diskusjoner angående problemstillingen rundt overflyvning av risikoområder, og særlig er dette tidligere blitt diskutert i forbindelse med 9/11 og overflygning av Afghanistan. SAS har imidlertid en holdning i dag om at luftveier, innflygningsveier og flyplasser som er åpne for sivil luftfart skal betraktes som sikre å trafikkere. De har så langt ikke planlagt å gå til innkjøp av antimissilteknologien. - Vi har ikke planer om å installere anti-missil-systemer på flyene våre, men vi følger nøye med på utviklingen, sier informasjonskonsulent Monica Hovland i SAS. SAS' sikkerhetsavdeling samler kontinuerlig inn informasjon fra ulike kilder for å kunne utføre en samlet bedømming av overflyvningsrisiko. For øyeblikket sier også SAS at de i dag avstår fra å trafikkere visse områder som følge av en forsterket oppfattet risiko, som for eksempel Kabul og Sudan.Norwegian vurderer også områdene de trafikkerer som lavrisiko-områder, men sier at det kan tenkes at de vil vurdere å installere antimissil-system på sine fly i fremtiden.Selv har Israelske transportmyndigheter bestemt at systemet fra El-Op skal installeres som beskyttelse på en mengde sivile fly i den israelske kommersielle luftflåten. Produktet kan installeres på et bredt spekter av kommersielle fly, inkludert blant annet Boeing 707, 757 og 737. Det kan også installeres på helikpterklassene UH-60, EH-101 og Mi-17.
TEL AVIV (Teknisk Ukeblad) Det israelske selskapet Elbit systems har utviklet et antimissilsystem for sivilt bruk. SAS og Norwegian følger med på utviklingen.